
J e g y z ő k ö n y v

Készült a Bácsalmás Város Önkormányzata Képviselő-testületének 2011. február 2-án, 14.00 órai kezdettel, a Polgármesteri Hivatal földszinti kistanácskozótermében megtartott rendkívüli ülésén. 

Jelen vannak:

Németh Balázs polgármester, Tóth Árpád alpolgármester, Bailo Amadou, dr. Bakó Mária Lujza (később érkezett), Nagy Gábor, Turcsányi Csaba képviselők (6);

Dr. Keresztury Monika jegyző, Kozák Gáborné aljegyző, Kerényi Tamás beruházási ügyintéző,
Száll Imre, projektmenedzser, Borsodi János programszervező, Arnold János projektmenedzser

Távolmaradását jelezte: Bánfi Attila, Pálmai Zoltán, dr.Tanács Róbert képviselő

Jegyzőkönyvvezető: dr.Páncsics Piroska testületi ügyintéző;
Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 5 fő jelen van. Tájékoztatásul elmondja, hogy dr. Bakó Mária Lujza képviselő később csatlakozik az üléshez. Jegyzőkönyv-hitelesítőknek Bailo Amadou és Turcsányi Csaba képviselőket javasolja. 

A képviselő-testület 5 igen szavazattal az alábbi határozatot hozza:

43/2011. (II. 2.) Bácsalmás v. öh.

Jegyzőkönyv-hitelesítők kijelölése 
Határozat
Bácsalmás Város Önkormányzatának Képviselő-testülete Bailo Amadou és Turcsányi Csaba képviselőket jelöli ki jegyzőkönyv-hitelesítőknek.

Németh Balázs polgármester sürgősséggel első pontként javasolja napirendre venni a „Kistérségi tartós munkanélküliek tranzit foglalkoztatási programja” – TÁMOP 5.1.1-09/6 pályázatról szóló tájékoztatót, egyebekben a napirendet elfogadásra javasolja.

Javaslatát – más indítvány nem lévén – szavazásra bocsátja.

A képviselő-testület egyhangúlag (5 igen szavazattal) az alábbi határozatot hozza:
44/2011. (II. 2.) Bácsalmás v. öh.

Napirend megállapítása
Határozat

Bácsalmás Város Önkormányzatának Képviselő-testülete (a továbbiakban: Képviselő-testület) a 2011. február 2-i ülésén a következő napirendi pontokat tárgyalja meg:

1.
Tájékoztató a „Kistérségi tartós munkanélküliek tranzit foglalkoztatási programja” – TÁMOP 5.1.1-09/6 pályázatról

2.
Tájékoztató a szennyvízcsatorna pályázat finanszírozási lehetőségeiről

3.
„Emeltszintű kistérségi szakrendelő kialakítása Bácsalmáson” – DAOP-4.1.1/B-2008-0007 pályázat – informatikai eszközbeszerzés eredményhirdetése

4.
Tájékoztató IPA pályázati lehetőségről

-  .  –
1. napirendi pont
Tájékoztató a „Kistérségi tartós munkanélküliek tranzit foglalkoztatási programja” – TÁMOP 5.1.1-09/6 pályázatról 

(Szóbeli tájékoztató.)

Száhl Imre projektmenedzser: A „Kistérségi tartós munkanélküliek tranzit foglalkoztatási programja” – TÁMOP 5.1.1-09/6 pályázat beadásának előkészítő munkái 2009. novemberében kezdődtek. A program keretében 65 fő tartós munkanélküli részére tudnak képzést és a képzés után foglalkoztatást biztosítani. A 65 főt a kistérség települései foglalkoztatják, Bácsalmáson ebből 12 főt képeznek és foglalkoztatnak majd. A pályázati költségvetés 201 MFt, 100 %-os támogatási intenzitással. A pályázat több elemből épül fel, így a kiválasztási, a képzési (6 hónap 2011. április 1-től) és a foglalkoztatási (12 hónap) szakaszból. 
A későbbiekben vállalkozók bevonását is tervezik. A cél, hogy minél könnyebb elhelyezkedést tudjanak biztosítani a megfelelően kiválasztott szakmák (építőipari munkák, kertészeti, növénytermesztési, parkgondozási feladatok) képzésével és a pályázat lejárta után a résztvevők álláshoz jutását segítsék elő ezzel.
A pályázati összegből eszközbeszerzésre is jut keret, mely a program lejártát követően az önkormányzat tulajdonába kerül. Reméli, hogy a teljes pályázati összeget le tudják hívni.
dr.Bakó Mária Lujza 14,25 órakor megérkezett.

dr.Keresztury Monika jegyző: A pályázat lezárulta után továbbfoglalkoztatási kötelezettségük van-e? Milyen indikátorok szerepelnek a pályázatban?
Száhl Imre projektmenedzser: Továbbfoglalkoztatási kötelezettséggel nem jár a pályázat.

Az indikátorok a következők: 65 fő képzését kell igazolni tanúsítvánnyal, a 65 főből 82 %-nak a pályázat végéig a foglalkoztatásban kell maradnia.
Az önkormányzat eszközöket szerezhet be, foglalkoztatást biztosít, Bácsalmás esetében 12 fő részére, a segítségükkel kötelező feladatai ellátását végezheti, segítheti.
A tervezési időszak fontosságát adja, hogy folyamatosan tudjanak foglalkoztatást biztosítani a programban résztvevőknek.
Bailo Amadou képviselő: A magánszférában is lehetőség lesz a foglalkoztatásra?

Száhl Imre projektmenedzser: Pillanatnyilag nem, a mostani program mintamodell az önkormányzatok részvételével. Viszont várják a vállalkozók bejelentkezését, hogy egy következő programban való részvételre jelentkezzenek.

A kiválasztás során az alkalmas emberek megkeresésében is várják az önkormányzat és a képviselők segítségét.

A pályázatban szereplő 65 fő mellett még 15 főt szeretnének a képzésbe bevonni, felkészülve az esetleges lemorzsolódásra.

Tóth Árpád alpolgármester: A programban való részvételnek feltétele-e képzettség, életkor, tartós munkanélküliség?
Száhl Imre projektmenedzser: A résztvevőnek minimum regisztrált munkanélkülinek kell lennie, a résztvevő neme nem számít, a programban betanított képzettséget szerezhetnek.

A résztvevők programban tartására mentorhálózatot kell kialakítani, településenként egy-egy személyt kell megjelölni, aki a lelki problémák leküzdésében segíti a résztvevőket. Szociális végzettségű személyek jöhetnek számításban, megbízásos jogviszonyban.
Pillanatnyilag a feladatterv aktualizálása szükséges. Anyagköltséget a pályázat során nem lehet elszámolni, ezért eszköz és kétkezi munkaigényes munkákat kell tervezni, a jelöltek kiválasztásában segítséget kér.

Borsodi János programszervező: A pályázat folyamán 3 főt építőipari, 3 főt intézményi karbantartói, 2 főt park és kertépítői, 4 főt kertészeti növénytermesztői munkára szeretnének képezni és utána foglalkoztatni.
Németh Balázs polgármester: A program a kötelező feladatok ellátását könnyíti meg, meghatározott ideig képzést és foglalkoztatást biztosít a településen 12 fő részére.
A tájékoztatót tudomásulvételre javasolja.

A Képviselő-testület a tájékoztatót tudomásul veszi.
-  .  -
2. sz. napirendi pont

Tájékoztató a szennyvízcsatorna pályázat finanszírozási lehetőségeiről

(Az előterjesztés a jegyzőkönyv melléklete.)

Arnold János projektmenedzser: Bácsalmás város szennyvízcsatornázása és szennyvíztisztítása KEOP 7.1.2-2008-0279 pályázat kétfordulós, az önkormányzat az első fordulót megnyerte.
Jelenleg az engedélyezési és a kiviteli tervek készítése folyik. A 2. fordulós - a kivitelezés megvalósítására vonatkozó - pályázat benyújtásának határideje 2011. május 1. 
15,05 órakor Németh Balázs polgármester távozik, az ülésvezetést átadja Tóth Árpád alpolgármesternek.

Arnold János projektmenedzser: A projekt 2. része a beruházás kivitelezése lesz, de előtte a képviselő-testületnek az önerő finanszírozása kérdésében döntést kell hoznia. Május 1-re rendelkeznie kell önkormányzatunknak a nettó 2.708.726 eFt összegű beruházás saját forrásrészével, melynek jelenleg látható összege az RMT alapján 406.310 eFt. Ez mind számlapénz, mind hitelígérvény formában biztosítható. Az uniós támogatás összege 2.302.415 eFt (85%).

Az önerő összegének egy részét a beruházás megvalósítása érdekében beruházási hitelből kell biztosítani. Ez a hitel felvehető a Viziközmű Társulat által, vagy az Önkormányzat által.
dr.Keresztury Monika jegyző: A pénzügyi ütemezésről részletes kimutatást kér.
Arnold János projektmenedzser: Korrekt pénzügyi ütemezést csak a támogatási szerződés aláírása után tudnak készíteni, addig csak kalkulált adatokat tud nyújtani.
dr.Bakó Mária Lujza képviselő: A pénzügyi tervekben tartalékkeret képzésével találkozott. Ez a keret nem használható fel az önerő biztosítására?

Nagy Gábor 15,20 órakor eltávozott.

Arnold János projektmenedzser: A projekt keretében 30 éves fenntartást kell vizsgálni, és a műszaki berendezéseknél pótlási költségekkel kell számolni. Ez a keret ennek a fedezete.
Az önkormányzati hitelfelvétellel egy évre eső kötelezettséget kell biztosítani, ez kb. 30 MFt.

dr.Bakó Mária Lujza képviselő: A szennyvíztisztításra van-e olcsóbb lehetőség?

Arnold János projektmenedzser: A talajszerkezet adottságai miatt nincs rá más lehetőség. Jó a földminőség és a vízzáró réteg is befolyásolja. A talajszerkezetet talajmechanikusok vizsgálták, a kibocsátási értéket a vízügyi hatóság határozza meg.
Az önkormányzatnak döntenie kell a 400 MFt tizenötöd részének biztosításáról és a megfelelő finanszírozási modell kiválasztásáról. Után következik az ajánlattételi felhívás jóváhagyása, hirdetmény megjelentetése, a közbeszerzés során tárgyalásos eljárást javasol.

A döntést minél előbb meg kell hozni, hogy a projektben meghatározott határidőket tartani tudják.

dr.Bakó Mária Lujza képviselő: A beruházást ki fogja végezni?

Tóth Árpád alpolgármester: A kivitelezésre közbeszerzési eljárást kell lebonyolítani, a nyertes pályázó végzi a kivitelezést.
Kerényi Tamás beruházási üi.: Az önerő biztosításának módjáról kell majd a testületnek döntést hoznia, ami történhet hitelfelvétel vagy a kötvény terhére.

Tóth Árpád alpolgármester: A bemutatott lehetőségek közül a kedvezőbb kamatozású és visszafizetésű hitelfelvételi lehetőséggel kell számolni.

Javasolja, hogy konkrét döntési javaslat birtokában 2011. február 8-án 14 órakor rendkívüli testületi ülésen döntsenek a témában. A testületi ülésre ezúton meghívja Arnold János projektmenedzsert.
Megköszöni a tájékoztatást Arnold Jánosnak, a napirendet lezárja.
-  .  –
Németh Balázs polgármester 16,15 órakor visszaérkezik és az ülés vezetését átveszi.

3. sz. napirendi pont

Emeltszintű kistérségi szakrendelő kialakítása Bácsalmáson” – DAOP-4.1.1/B-2008-0007 pályázat – informatikai eszközbeszerzés eredményhirdetése
(Az összegző bírálati lap a jegyzőkönyv melléklete.)
Németh Balázs polgármester: A közbeszerzési tanácsadó az egyéni és az összegző bírálati lapokat megküldte az önkormányzat részére. Ennek alapján javasolja, hogy az egyedüli pályázó Béker-Soft Informatikai Kft. (1184 Budapest, Hengersor u. 73.) ajánlattevőt hirdessék ki nyertesnek 57.495.000,- Ft + ÁFA ajánlati ár figyelembevételével.
A Képviselő-testület 5 igen szavazattal (egyhangúlag) a következő határozatot hozza:
45/2011. (II. 2.) Bácsalmás v. öh.

„Emeltszintű kistérségi szakrendelő kialakítása

Bácsalmáson” – DAOP-4.1.1/B-2008-0007 pályázat

Informatikai eszközbeszerzés eredményhirdetése
Határozat
1./
Bácsalmás Város Önkormányzatának Képviselő-testülete (a továbbiakban: Képviselő-testület) az „Emeltszintű kistérségi szakrendelő kialakítása Bácsalmáson” – DAOP-4.1.1/B-2008-0007 pályázat – informatikai eszközbeszerzésére meghirdetett közbeszerzés nyertesének a Béker-Soft Informatikai Kft. (1184 Budapest, Hengersor u. 73.) ajánlattevőt hirdeti ki 57.495.000,- Ft + ÁFA ajánlati ár figyelembevételével.

2./
A Képviselő-testület felhatalmazza a Polgármestert a szerződés aláírására.

Felelős: Németh Balázs polgármester

Határidő: 1. pont: azonnal


    2. pont: 2011. február 12.-ét követően

Operatív felelős: Kerényi Tamás beruházási üi.

A határozatról értesül:

Kivonattal:
1. Németh Balázs polgármester



2. dr.Keresztury Monika jegyző



3. Gazdasági Osztály 



4. dr.Kelemen Zoltán közbeszerzési tanácsadó



    (6725 Szeged, Tisza L. u. 26.)



5. Llanden Consulting Kft. 1037 Budapest, Farkastorki leejtő 2/c.



6. Szekész Kft. 6753 Szeged, Budai N. A. u. 60.

Levélben:
1. Béker-Soft Informatikai Kft. (1184 Budapest, Hengersor u. 73.)

-  .  -
4. sz. napirendi pont

Tájékoztató IPA pályázati lehetőségről

(Szóbeli tájékoztató)

Németh Balázs polgármester: A Nemzeti Fejlesztési Ügynökség és a Szerb Köztársaság Kormányának Európai Integrációs Irodája pályázatot hirdetett a Magyarország-Szerbia IPA Határon Átnyúló Együttműködési Program keretében.

A pályázat keretében lehetőség van magyar-szerb pályázat benyújtására, melynek keretében szennyvíz, vízmű gépbeszerzésre lenne lehetőség. 5 %-os önerővel 16 MFt-os gépbeszerzésre és 12 hónapig 5-7 ember bérére tudnának pályázni. A gép igénybevétele belvízrendezésre és bevételtermelő tevékenységre ad lehetőséget, pl.: a szennyvíz beruházás kivitelezése során bérbeadás. Ezáltal az önerő megtérülne.
Kéri a tájékoztató tudomásulvételét.
Németh Balázs polgármester – több napirendi pont nem lévén – megköszöni a részvételt, és az ülést 16 óra 45 perckor bezárja.

K. m. f.


           Németh Balázs


 dr. Keresztury Monika


             polgármester                          

  
                jegyző

                               Bailo Amadou

                 Turcsányi Csaba

                                    képviselők, jegyzőkönyv-hitelesítők

